เล็งเพิ่มเวลาช็อปช่วยชาติ
คลังเร่งปั่นมาตรการช็อปช่วยชาติเสนอ ครม. คาดปีนี้จะขยายเวลาให้นานขึ้น เพื่อให้ประชาชนได้ใช้ประโยชน์อย่างทั่วถึง
2 พ.ย. 2560

คลังเร่งปั่นมาตรการช็อปช่วยชาติเสนอ ครม. คาดปีนี้จะขยายเวลาให้นานขึ้น เพื่อให้ประชาชนได้ใช้ประโยชน์อย่างทั่วถึงแหล่งข่าวจากกระทรวงการคลัง เปิดเผยว่า สำนักงานเศรษฐกิจการคลัง (สศค.) กำลังดำเนินการศึกษามาตรการช็อปช่วยชาติ โดยเปิดให้ประชาชนซื้อสินค้าที่มีใบเสร็จรับเงินที่ถูกต้องตามกฎหมาย นำมาขอหักลดหย่อนภาษีเงินได้ ตามที่นายกรัฐมนตรีได้สั่งการให้ศึกษาข้อดีและข้อเสียของมาตรการหากจะนำมาใช้ในปีนี้อีกครั้ง"มีความเป็นไปได้ว่าในปีนี้อาจจะขยายเวลาการใช้สิทธิทางภาษีนี้นานออกไปเป็น 30 วัน จากปีแรกที่ให้เวลาใช้สิทธิเพียง 7 วัน ปีที่ 2 ให้ 15 วัน แต่ก็ยังมีผู้ใช้สิทธิไม่ทันและเกิดการแออัดในการใช้บริการร้านค้าต่างๆ เพื่อให้ประชาชนได้วางแผนใช้เงินอย่างมีประสิทธิภาพ และมาตรการนี้ก็ช่วยกระตุ้นเศรษฐกิจได้ระดับหนึ่ง" แหล่งข่าวเปิดเผยนายชำนาญ เมธปรีชากุล รองประธานกรรมการบริหาร บริษัท เดอะมอลล์ กรุ๊ป กล่าวว่า หากภาครัฐจัดมาตรการช็อปช่วยชาติในปีนี้ถือเป็นเรื่องที่ดี เพราะถ้าหากไม่มีการจัดมาตรการดังกล่าวภาพรวมธุรกิจค้าปลีกต้องแย่แน่นอน เนื่องจากมาตรการช็อปช่วยชาติสามารถกระตุ้นการจับจ่ายใช้สอยของผู้บริโภคได้เป็นอย่างดี ซึ่งในส่วนของจำนวนมูลค่าการจับจ่ายที่จะนำมาขอคืนภาษีคาดว่าปีนี้น่าจะเท่ากับปีที่ผ่านมา แต่ในด้านของจำนวนวันคาดว่าจะเพิ่มขึ้นจากเดิมเล็กน้อยทั้งนี้ หากภาครัฐขยายเวลาช็อปช่วยชาติมากขึ้นกว่าเดิม มองว่าน่าจะเริ่มเร็วกว่าปีที่ผ่านมาสักประมาณ 1 สัปดาห์ เพื่อให้ผู้บริโภคมีเวลาในการจับจ่ายใช้สอยมากขึ้น ซึ่งจากแผนการจัดมาตรการช็อปช่วยชาติในปีนี้ที่ถือเป็นปีที่ 3 คาดว่าจะช่วยกระตุ้นยอดขายให้เติบโตได้ไม่ต่ำกว่า 5-10% ขณะที่ครั้งที่ 2 สามารถกระตุ้นยอดขายให้เติบโตจากปกติได้ 5% เนื่องจากปีที่ผ่านมาประเทศไทยยังอยู่ในภาวะไม่พร้อมจับจ่าย ส่วนครั้งแรกมียอดขายเติบโตประมาณ 20%พล.อ.ธนะศักดิ์ ปฏิมาประกร รองนายกรัฐมนตรี กล่าวว่า อยากให้คลังออกมาตรการด้านการท่องเที่ยว เพื่อกระตุ้นการเดินทางในช่วง 2 เดือนสุดท้ายปลายปี ทั้งนี้ หากออกมาตรการมากระตุ้น ต้องการให้เน้นไปยังเส้นทางเมืองท่องเที่ยวรอง ภายใต้โครงการ 12 เมืองต้องห้ามพลาด และ 12 เมืองต้องห้ามพลาดพลัส เพื่อเป็นการกระจายตัวนักท่องเที่ยวไม่กระจุกตัวเฉพาะเมืองรองเท่านั้น